An Englishman in Friûl. Il passaç di Glen Matlock tai dîs passâts a Pordenon e a Udin al à vût un ciert rivoc mediatic.
Lis sôs comparsadis tra scuelis e ambients, conferencis e concierts, a fevelâ e a cjantâ, a son stadis contadis dai media di chenti, soredut chei plui tradizionâi e gjeneraliscj, tant che aparizions mistichis.
Matlock, che al figure tra i fondadôrs dai Sex Pistols, al è stât piturât tant che un guru e un ‘mêtre a penser’ dal rock e dal punk, intindût – no si capìs masse ben – se tant che mode, gjenar musicâl, tindince culturâl o ategjament viers de vite e dal mont.
Il so curriculum tant che musicist al è par sigûr significatîf – The Strand, Sex Pistols, The Rich Boys, colaborazions cun Iggy Pop e partecipazions a une schirie di grups, di progjets e di regjistrazions – però al è però.
Cun di fat, la impression e je chê che cualchidun al vedi vendût ator tant che diamants tocs di plastiche o di veri.
La figure di Matlock tai Sex Pistols no je par sigûr chê plui significative. Anzit, al somee che nol fos masse ben volût, in particolâr di Steve Jones e di Johnny Rotten, che lu vevin parât vie dal grup…a pidadis tal cûl.
Par chest, che e sedi une operazion di marketing o une sorte di riabilitazion o di svindic dal puar Matlock (che pal fat di jessi stât parât vie e di jessi stât calcolât pôc dentri e fûr de band no si pues che vê almancul un tic di simpatie e di solidarietât par lui), par sigûr al ven di pensâ che il ‘plui grant imbroi dal rock’n’roll’ nol sedi ancjemò finît. E che al sedi ancjemò daûr a cressi.
fur_Latn fur_Latn fur_Latn fur_Latn fur_Latn fur_Latn fur_Latn